Sol-Tech: Agter elke suksesvolle man staan 'n vrou – of vroue - Solidariteit WêreldSolidariteit Wêreld
Tuis › Nuuskantoor › Sol-Tech: Agter elke suksesvolle man staan 'n vrou – of vroue
Die ambagswêreld word hoofsaaklik gesien en soms gestereotipeer as 'n (blou) wêreld vol mansoorpakke en baritonstemtone met 'n "meneer"-titel op die besigheidskaartjie.
Die werklikheid kan nie verder van dié prentjie verwyder wees nie. In dié werklikheid is daar poniesterte, mooi gemanikuurde naels en stemme wat soos lente klink.
By Sol-Tech is dit duidelik dat die dameskorps 'n belangrike rol speel om dié goed geoliede masjien klopdisselboom te laat loop. Uit die totale personeelkorps van 70 lede is 39% dames. Tel 'n mens die gekombineerde aantal jare van al die vroue se diens bymekaar, is die totaal meer as 100 jaar!
Hiér is heelwat dames wat werklik hul (hoëhak- en veiligheid-) skoene volstaan en hulle vorm 'n integrale deel van die Sol-Tech-span. Die meerderheid van die damespersoneel speel belangrike ondersteunende rolle in dienslewering, onder meer in algemene en akademiese administrasie. Die skoner geslag word op elke vlak van die organisasiestruktuur verteenwoordig: As deel van die bestuur, as bestuurder by die administratiewe departement, as departementshoof aan die praktiese opleidingskant en ook dames wat sowel in teoretiese onderrig en in praktiese opleiding bydra tot Sol-Tech se unieke opleidingsmodel, leerprogramme en holistiese opleiding en opvoedingsbenadering.
Kyk 'n mens na die hoeveelheid pienk studente-oorpakke wat al by Sol-Tech gedra is, staan die getal dames wat hul kwalifikasies hiér verwerf het op 12. Alhoewel die meeste dames hulle as elektrisiëns bekwaam het, tel 'n dieselwerktuigkunde, 'n gereedskapmaker en meulmakers ook onder die ambagsopleiding wat suksesvol deur dames voltooi is.
Ons het by drie Sol-Tech-dames aangeklop om meer te wete te kom oor wat hulle inspireer, hoe die ambagswêreld daar uitsien en hoe hulle hul passie juis daar uitleef.
Sy is 'n kranige boekwurm wat graag en dikwels vir haarself lag en probeer om stagnasie met oorgawe te vermy. Sy pak graag nuwe dinge aan en geniet dit om kreatief te wees. Sy is lief vir reis en verken graag ander kulture en dele van die wȇreld, selfs al is dit tans net via die internet moontlik (want inperking het almal se reisvlerke geknip).
Op die vraag oor wat sy die meeste van haar werk geniet, antwoord sy onomwonde: "Mense; die Sol-Tech-familie; die ongelooflike manier waarop mense hulle beywer vir gehalteonderrig en
-opleiding en die feit dat dít wat gister goed genoeg was altyd deur dít wat ons môre gaan doen, oortref gaan word. Ons leuse is nie verniet: "Môre begin vandag" nie!
Hoe het jy uiteindelik in die ambagswêreld beland?
Ek was bevoorreg om reeds vroeg in my loopbaan blootstelling aan 'n oorwegend tegniese werksomgewing te kry toe ek in die laat 80's as algemenis in Natref se mensehulpbrondepartement by die hoofbestuurder se mentorskapprogram vir die versnelde ontwikkeling van jong en veral vroue-ingenieurs betrokke geraak het.
In daardie stadium het maatskappye nog heelwat ambagsopleiding self behartig en in my portefeulje by die ingenieursafdeling van 'n maatskappy in die petrochemiese bedryf kon ek toe reeds die waarde van goeie opleiding en werkgeīntegreerde leer eerstehands ervaar.
Daarna het ek het in privaat hoëronderwys by akademiese gehaltebeheer betrokke geraak kort nadat die Suid-Afrikaanse Kwalifikasie-owerheid (SAKO/SAQA) in die lewe geroep is. Ek het ook 'n draai in 'n Seta se gehaltebeheerafdeling gemaak waar my portefeulje die ontwikkeling van kwalifikasies en eenheidstandaarde vir verskeie sektore ingesluit het. In hierdie seisoen van my loopbaan het ek ook spesifieke kwalifikasieraamwerk-uitsette vir MerSeta hanteer. Dit was 'n natuurlike uitvloeisel om my kennis en ondervinding te midde van die uitdagings van 'n tegniese omgewing te wou toepas toe die geleentheid daarvoor oor my pad gekom het.
Wat inspireer jou om daagliks voluit te werk en jou roeping uit te leef?
Ek het van 'n baie jong ouderdom af besef dat ek my geroepe voel om werklik 'n verskil in mense se lewe te maak. Ek het regtig sterk daaroor gevoel om medies te gaan studeer maar moes weens persoonlike omstandighede ongelukkig van daardie droom afsien.
Op 'n dag het ek amper tot my verbasing besef dat my betrokkenheid by die skep van geleenthede vir individue om 'n kwalifikasie te verwerf en om so 'n loopbaan te kan betree waarskynlik baie meer mense se lewe direk en indirek aangeraak het as wat ek ooit in een leeftyd met 'n skalpel sou kon regkry – selfs al was nie een van hulle ooit bewus van my betrokkenheid by die daarstelling van 'n kwalifikasie of leerprogram nie. Dít was vir my 'n "aha-oomblik" en -ervaring.
Om te kan help bou aan die Sol-Tech-toekomsdroom en -visie, en om te midde van die uitdagings wat eie is aan ons land en die tyd waarin ons leef steeds die geleentheid tot die verwerwing van 'n kwalifikasie, 'n loopbaan en 'n menswaardige, vrye, veilige en voorspoedige bestaan te help skep – dít is en bly 'n voorreg. Dit is die verwesenliking van daardie geroepenheid om 'n daadwerklike, blywende verskil te maak.
Sol-Tech en sy mense, die gemeenskappe wat ons dien en die lewens wat ons aanraak, die geleenthede wat ons skep – jy kan nie anders as om jou daagliks voluit vir die verwesenliking van so 'n droom te beywer nie…
4. Watter vroue inspireer jou en waarom?
5. Jy is 'n spesialis op die gebied van programontwikkeling en is ook gemoeid met die ontwikkeling van nuwe kwalifikasies vir Sol-Tech. Watter programme sou jy graag in die volgende twee jaar by Sol-Tech se programaanbod wou voeg, en is daar ook iets meer "vroulik" in die pyplyn?
6. Wat is die grootste uitdaging wat jy in jou werk ervaar?
Die landskap waarin onderrig en opleiding in Suid Afrika plaasvind, bied eiesoortige uitdagings. Dikwels draai die ratte bitter stadig en die hoeveelheid hoepels waardeur ons as instellings moet spring om die regte ding te kan doen, is dikwels nie sonder uitdagings nie.
Rolspelers in die regulatoriese milieu praat dikwels nie met genoeg oorleg met mekaar nie en wetgewende en regulatoriese vereistes weerspreek mekaar dikwels. Die groter gemeenskap is nie altyd bewus van hierdie uitdagings en teenstrydighede nie. Soms word die wiel in die stelsel herontwerp sonder om die groter impak op die stelsel te deurtrap. Dit hou 'n uitdaging in vir dienslewering en gehalte-onderrig en opleiding en die strategiese impak daarvan kan nie buite rekening gelaat word nie.
Angelique Jordaan (Lektor: Elektriese vakrigtings)
Angelique is een van Sol-Tech se opleidingslektore aan die praktiese kant. Sy is 'n selferkende sportverslaafde en langafstandatleet wat al vier keer die Comrades-marathon en ander ultra-marathonwedlope kafgedraf het. Praat 'n mens met Angelique is dit duidelik dat haar vakrigting vonke in haar wêreld laat opskiet – sy is mal daaroor!
Angelique is passievol oor haar studente en put vreugde daaruit om te sien dat die jong generasie 'n sukses van hul lewe maak. "Ons lektore by Sol-Tech is baie praktykgerig en wil graag verseker dat die ambagslui van die toekoms gereed en meer as bekwaam is vir die uitdagings van die bedryfswêreld."
Jy is 'n lektor in elektriese ambagsvakke by Sol-Tech. Hoe het jou loopbaanpad tot hier gelyk?
Ek is op die oomblik 'n lektrise in elektriese, elektroniese en PLC-kursusse by Sol-Tech. Ek het direk ná skool met my ambagsopleiding by BMW SA (Rosslyn) in Pretoria begin. Daar het ek Megatronika gestudeer en my as 'n meulmaker gekwalifiseer. Ek en 'n spanmaat het Suid-Afrika in 2017 in Megatronika by die Wordskills-kompetisie in Abu Dhabi verteenwoordig.
Nadat ek my ambagskwalifikasie verwerf het, het ek ondervinding by verskeie maatskappye opgedoen, onder meer as 'n senior robottegnikus en later as 'n lektor.
Hoe lyk jou dag-tot-dag-werksaamhede?
Elke dag se take verskil. Ek probeer om elke dag my uiterste bes te doen om ten alle tye gehalte-opleiding aan die studente te verseker. Of dit PLC (programmeerbare logikastelsels), Elektronika (LED's wat flikker) of Elektrisiteit is waar alles bymekaarkom en die ligte laat brand en die motors van die hysbak laat werk is – dit is belangrik om die regte boustene te lê. As die studente hier uitstap, is hulle omtrent 'n sparkie in hul ambag.
Ek werk tans in 'n span saam aan 'n projek waar ons die PLC-panele vir die nuwe Sol-Tech-kampus ontwerp en bou. Ons betrek die studente ook hierby deurdat hulle aan die panele help bou. Só doen hulle waardevolle PLC-ondervinding op.
Die ambagswêreld word tradisioneel as 'n manswêreld gesien. Hoe ervaar jy die praktyk?
Dit is so, die samelewing is geneig om veral die elektronika-omgewing as 'n mansomgewing te sien. Maar, daar is al hoe meer vroue soos ek wat hul roeping in 'n tegniese rigting uitleef en 'n sukses daarvan maak. Regdeur my opleiding was ek nooit heeltemal vroualleen nie, maar vroue was wel altyd in die minderheid. Ek was in 'n tegniese hoërskool waar ons in graad 12 net 15 meisies was teenoor die sowat 160 seuns in die graad. In my opleiding by BMW was ons altesaam agt vroue uit 'n groep van 30 studente. Maar, vroue vaar goed in die tegniese "manswêreld," maak nie saak watter rigting jy inslaan nie.
Ek dink daar is talle wanpersepsies oor vroue in my rigting. In die verlede (in ons ouers en hul ouers se tyd) is die ambagswêreld tradisioneel gesien as 'n omgewing vir mans, terwyl vroue eerder in die rol as verpleegsters gepas het. My ouma was haar lewe lank 'n suster by 1 Militêre Hospitaal in Pretoria. My oupa het sy ambag as sweiser en my pa sy ambag as 'n diesel-elektriese-passer by die destydse Spoorweë voltooi. Nou is sy dogter 'n meulmaker.
4. Watter vroue inspireer jou, en waarom?
Caroline Wöstmann, die bekende ultra-atleet en Comrades- en Two Oceans-wenner. Ek het waardering vir die feit dat sy so plat op die aarde is, alhoewel sy die eerste Suid-Afrikaanse vrou is wat die Comrades in 17 jaar gewen het.
5. Watter unieke eienskappe dink jy bring vroue na die werkplek?
Vroue is baie meer geduldig, werk netjies en is verantwoordelik.
Simone van Vuuren (Sol-Tech-student)
Daar is elke dag 'n uitdaging of twee, maar ek glo dat 'n mens daardie uitdaging moet oorkom en probeer om jou sterk punte meer te maak. 'n Uitdaging mag jou nooit onderkry nie!
Die vrou wat my die meeste inspireer is my Elektronika-lektor, Angelique Jordaan.
Sal jy dit vir dames aanbeveel om in 'n ambagsrigting te studeer?
Ek dink dames kan definitief goed vaar in 'n ambagsrigting, veral as jy mal is daaroor om met jou hande te werk – dan is dit die beste rigting vir jou om in te wees. Daar is min vroue in hierdie rigting, maar dit maak die leemte en geleentheid juis so groot vir vroue om ook hul passie hier uit te leef.
Watter unieke rol vervul die dames by Sol-Tech?
Ek geniet die hegte vriendskappe wat ons gesmee het en dan inspireer ons mekaar baie. Soms is dit lekker om stof in die manne se oë te skop!
Ek wil myf graag verder bekwaam in PLC. Ek droom daarvan en werk nou reeds hard daaraan om eendag 'n sukses van my loopbaan te maak. As ek Sol-Tech se naam kan hooghou en hulle trots kan maak, sal ek baie gelukkig voel.